Bože ćěło

Bože ćěło ( Corpus Christi abo dospołnje Sollemnitas Sanctissimi Corporis et Sanguinis Christi, „swjedźeń najswjećišeho ćěła a kreje Chrysta“) je wysoki swjedźeń w cyrkwinskim lěće katolskeje cyrkwje, z kotrymž swjeći so ćělna přitomnosć Jězusa w sakramenće eucharistije (Božeho blida). Ewangelske cyrkwje tutón swjedźeń njeznaja.

Štwórtk jako termin steji we wuskim zwisku ze zelenym štwórtkom, na kotrymž swjećeše Jězus sam poslednju wječer. Najwažniši dźěl swjedźenja su kemše, po kotrychž slěduje we wjele kónčinach – tak tež w katolskich Serbach – procesion přez wupyšenu wjes abo město. Husto swjeća so tež kemše same pod hołym njebjom.

 Termin 
Dokładny termin swjedźenja je wotwisny wot jutrow a leži na štwórtku po prěnjej njedźeli po swjatkach. Najzaši termin je tuž 21. meje, najpozdźiši 24. junija.

 2016: 26. meje
 2017: 15. junija
 2018: 31. meje
 2019: 20. junija
 2020: 11. junija

 Zakonski swjaty dźeń 
W Němskej je Bože ćěło zakonski swjaty dźeń w Badensko-Württembergskej, Bayerskej, Hessenskej, Sewjerorynsko-Westfalskej, Porynsko-Pfalcy a Posaarskej kaž tež w někotrych gmejnach z přewažnje katolskej ludnosću w Sakskej (serbsko-katolske wosady) a Durinskej (Eichsfeld).

Po postajenju sakskeho nutřkowneho ministerstwa płaći Bože ćěło w slědowacych gmejnach jako zakonski swjaty dźeń:
 Bóšicy
 Budyšin (jenož wjesnej dźělej Bolborcy a Słona Boršć)
 Hodźij (jenož wjesny dźěl Prěčecy z Baćonjom, Čornecami, Haslowom a Pozdecami)
 Chrósćicy
 Kulow
 Njebjelčicy
 Njeswačidło (jenož Njeswačidło z Dobrošicami a Zarěč)
 Pančicy-Kukow
 Radwor
 Rakecy (wšitke dźěle nimo Stróže)
 Ralbicy-Róžant
 Wojerecy (jenož Němcy)
 Worklecy
 Wulka Dubrawa (jenož Zdźěr)

Nimo toho je Bože ćěło swjaty dźeń mjez druhim w Awstriskej, Chorwatskej a Pólskej kaž tež we wěstych dźělach Šwicarskeje.

 Wotkaz 

Kategorija:Romsko-katolska cyrkej
Kategorija:Meja
Kategorija:Junij
Kategorija:Swjedźeń